**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.05.2018, ora 8.00 – 13.05.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.05.2018, ora 7.00**

**RÂURI**

Debitele au fost, în general, staţionare pe râurile din bazinele hidrografice: Jiu inferior, Olt, Vedea, Argeş, Ialomiţa, Siret, Prut superior şi mijlociu şi pe râurile din Dobrogea.

Pe celelalte râuri, debitele au fost în scădere uşoară, exceptând râurile din bazinele hidrografice: Caraș, Nera, Cerna şi din bazinele superioare şi mijlocii ale Timişului şi Jiului unde au fost în creştere ca urmare a precipitaţiilor căzute în interval şi propagării.

Debitele se situează, în general, la valori cuprinse între 30-70% din mediile multianuale lunare, mai mari (în jurul și peste normalele lunare) pe râurile din Dobrogea și mai mici (sub 30% din normalele lunare) pe râurile din bazinele hidrografice: Tur, Lăpuş, Crasna, Crişul Repede, Iara, Cerna, Suceava, Putna, Rm. Sărat, Bârlad, unii afluenţi ai Someșului Mare, Crișului Negru, Buzăului, Trotuşului, Prutului, bazinele superioare ale Timișului și Argeşului și bazinul inferior al Oltului.

În interval au fost emise trei **ATENŢIONĂRI HIDROLOGICE** pentru fenomene imediate**.**

Nivelurile pe râuri la staţiile hidrometrice se situează sub **COTELE DE ATENŢIE.**

Debitele vor fi, în general, staţionare, exceptând râurile din Crişana şi Banat, unde vor fi în scădere uşoară.

Sunt posibile scurgeri importante pe versanţi, torenţi, pâraie, viituri rapide şi creşteri mai însemnate de niveluri şi debite pe unele râuri mici din zonele de deal şi munte, în urma precipitaţiilor sub formă de aversă, mai importante cantitativ, prognozate.

**DUNĂRE**

Debitul la intrarea în ţară (secţiunea Baziaş) în intervalul 12 – 13.05.2018 a fost în scădere, având valoarea de 6100 m3/s, sub media multianuală a lunii mai (7250 m3/s).

**În aval de Porţile de Fier, debitele au fost în scădere la Gruia şi pe sectorul Giurgiu – Tulcea, în creştere pe sectorul Calafat – Tr.Măgurele şi staţionare la Zimnicea.**

Debitul la intrarea în ţară (secţiunea Baziaş) va fi în scădere (5900 m3/s).

În aval de Porţile de Fier, debitele vor fi în scădere pe sectoarele Gruia – Calafat şi Giurgiu – Tulcea şi în creștere pe sectorul Bechet – Zimnicea.

***Se situează în faza I de apărare următoarele sectoare de dig:***

- Ciulineţ – Isaccea, T. Vladimirescu, Crişan, R3, R4, Sf. Gheorghe (din administrarea ANAR), Chilia Veche, - Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 12.05.2018, ora 8.00 – 13.05.2018, ora 6.00**

**ÎN ŢARĂ**

În sudul și în estul țării, regimul termic a fost caracterizat de valori în jurul celor normale pentru această perioadă din an, în timp ce în restul zonelor s-a menținut o vreme caldă; temperaturile maxime s-au încadrat între 17 grade la Polovragi și 29 de grade la Banloc. Cerul a fost variabil la senin, cu unele înnorări la începutul intervalului în partea central-sudică a teritoriului și în extremitatea de est, iar în a doua parte zilei și seara în regiunile sud-vestice au fost dezvoltări noroase convective. S-au fost averse, însoțite de descărcări electrice în Oltenia, în sud-vestul Transilvaniei și în sudul Banatului. Ploile au avut și caracter torențial, înregistrându-se în intervale scurte de timp cantități de apă ce au depășit local 15 l/mp și punctiform 25 l/mp. Izolat au fost și căderi de grindină, fiind confirmate cele de pe raza județului Mehedinți și din zona montană a județului Caraș-Severin. Spre dimineață, înnorări și cu totul izolat ploi slabe au fost în extremitatea de est a teritoriului. Vântul a suflat slab și moderat, cu intensificări trecătoare, în special la munte. La ora 06.00 se înregistrau valori termice între -1 grad la Miercurea Ciuc și 17 grade la Moldova Nouă. La sfârșitul nopții, în depresiunile Carpaților Orientali s-a produs brumă.

*Observație: începând de ieri, de la ora 06.00, au fost în vigoare 19 mesaje privind fenomene meteo periculoase imediate, 1 avertizare cod portocaliu emisă de SRPV Timișoara și 18 atenționări cod galben (11 emise de SRPV Timișoara și 7 de SRPV Craiova).*

**LA BUCUREŞTI**

Vremea a fost în general frumoasă, iar valorile termice, ușor mai scăzute decât în ziua anterioară, s-au situat în jurul celor normale pentru a doua decadă a lunii mai, cu o maximă de 22 de grade la Afumați, 23 de grade la stația meteo Băneasa și 24 de grade la Filaret. Cerul a fost parțial noros la începutul zilei și seara, iar în restul timpului a fost mai mult senin. Vântul a suflat slab. La ora 06.00, se înregistrau 6 grade în Băneasa, 9 grade la Afumați și 11 grade la Filaret.

**3. Prognoza meteorologică în intervalul 13.05.2018, ora 8.00 – 14.05.2018, ora 8.00**

**ÎN ŢARĂ**

În Moldova, estul Transilvaniei și nordul Dobrogei, vremea va fi răcoroasă, cerul va prezenta înnorări temporar accentuate și pe arii relativ extinse vor fi averse, însoțite după-amiaza și de descărcări electrice. În restul teritoriului, valorile termice, comparabile cu cele din ziua precedentă, se vor situa în jurul celor normale pentru această perioadă din an, iar în regiunile vestice vor caracteriza o vreme caldă; cerul va fi variabil în prima parte a zilei, însă după orele amiezii manifestări specifice instabilității atmosferice se vor semnala în Oltenia și în Muntenia și pe arii mai restrânse în celelalte regiuni. În intervale scurte de timp, se vor înregistra cantități de apă ce vor depăși local 15...20 l/mp și izolat 25...30 l/mp. Izolat va cădea grindină. Vântul va sufla slab și moderat, cu intensificări îndeosebi în timpul ploilor, posibil cu aspect de vijelie. În cursul nopții, în Carpații Orientali, la peste 2000 m altitudine, trecător va fi lapoviță. Temperaturile maxime se vor încadra între 14...15 grade în Moldova și 27 de grade în zona de câmpie din Banat și Crișana; minimele termice vor fi cuprinse în general între 4 și 14 grade.

**LA BUCUREŞTI**

Regimul termic va fi caracterizat de valori în jurul celor normale la această dată. Cerul va fi variabil în prima parte a zilei, apoi vor fi înnorări, temporar chiar accentuate, iar seara și la începutul nopții vor fi averse în general slabe. Vântul va sufla slab și moderat. Temperatura maximă va fi de 24...25 de grade, iar cea minimă de 10...12 grade.

***II. CALITATEA APELOR***

***Administrația Națională Apele Române*** informează că la data de 12.05.2018, s-a produs o poluare accidentală manifestată prin apariția unei pelicule de spumă albicioasă pe pr. Negel, afluent a râului Trebeș, în zona străzii Arcadie Septilici, din mun. Bacău, județul Bacău.

Reprezentanți ai SGA Bacău și ISUJ Bacău s-au deplasat în teren pentru investigații și au constatat următoarele:

- pe strada Arcadie Septilici este o stație de pompare ape uzate ce aparține COMPANIEI REGIONALE de APĂ BACĂU (CRAB);

- la ora verificărilor nu se deversau ape uzate în pr.Negel;

- cursul de apă, în aval de evacuarea stației de pompare ape uzate, era tulbure și prezenta o spumă albicioasă pe vegetație și pe grinduri;

Au fost luate următoarele măsuri:

- în vederea monitorizării calității apei pr.Negel au fost prelevate probe de apă care sunt în lucru la Laboratorul de Calitate a Apei Bacău;

- au fost informate: GNM-CJ Bacău, ISUJ, Prefectura și Primăria Bacău;

La data de 12.05.2018, la ora 19.40, lucrările la stația de pompare ape uzate s-au remediat în totalitate, iar stația de pompe funcționează în parametri normali.

Personal de la SGA Bacău și CRAB urmăresc modul de funcționare corespunzator a stației de pompe și a sistemului de canalizare din zonă.

***III. CALITATEA MEDIULUI***

1. **În domeniul aerului**

***Comisariatul Județean Mureș din cadrul Gărzii Naționale de Mediu*** informează telefonic despre producerea, la data de 12.05.2018, unui incendiu la un depozit de materiale de construcții din municipiul Târgu Mures, cu degajarea de fum în atmosferă. Focul a fost stins, în aceeași zi, prin intervenția reprezentanților ISU. Au ars paleți de lemn și mici cantități de folie de plastic.

**2. În domeniul solului şi vegetaţiei**

Nu s-au semnalat evenimente deosebite.

**3. În domeniul supravegherii radioactivităţii mediului**

Nu s-au semnalat evenimente deosebite.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**